./data/phi0914/phi00138/phi0914.phi00138.perseus-lat1.xml
Titus Livius (Livy)
tempus in posterum diem       constituitur locusque, qui medius maxime inter castra Gallorum et Ancyram est       visus   quo cum consul ad tempus cum praesidio       quingentorum equitum venisset nec ullo Gallorum ibi viso regressus in castra       esset, oratores idem redeunt, excusantes religione obiecta venire reges non       posse;  principes gentis, per quos aeque res       transigi posset, venturos, consul se quoque Attalum missurum dixit   ad hoc colloquium utrimque ventum est  trecentos       equites Attalus praesidii causa cum adduxisset, iactatae sunt pacis condiciones;            finis rei quia absentibus ducibus imponi       non poterat, convenit, uti consul regesque eo loco postero die congrederentur             frustratio Gallorum eo spectabat, primum       ut tererent tempus, donec res suas, quibus periclitari nolebant, cum coniugibus       et liberis trans Halyn flumen traicerent, deinde quod ipsi consuli, parum cauto       adversus colloquii fraudem, insidiabantur   mille ad eam rem ex omni numero       audaciae expertae delegerunt equites; et  successisset fraudi, ni pro iure gentium, cuius violandi consilium       initum erat, stetisset fortuna   pabulatores       lignatoresque Romani in eam partem, in qua colloquium futurum erat, ducti sunt,       tutius id futurum tribunis ratis, quia consulis praesidium et ipsum pro statione       habituri erant hosti oppositum;  suam tamen       alteram stationem propius castra sescentorum equitum posuerunt   consul, adfirmante Attalo venturos reges et transigi       rem posse, profectus e castris, cum eodem quo antea praesidio equitum quinque       milia fere processisset nec multum a constituto loco abesset, repente concitatis       equis cum impetu hostili videt Gallos venientis   constituit agmen, et expedire tela animosque equitibus       iussis primo constanter initium pugnae accepit nec cessit; dein, cum       praegravaret multitudo, cedere sensim nihil confusis turmarum ordinibus coepit;            postremo, cum iam plus in mora periculi       quam in ordinibus conservandis praesidii esset, omnes passim in fugam effusi       sunt  tum vero instare dissipatis Galli et caedere; magnaque pars oppressa       foret, ni statio pabulatorum, sescenti equites occurrissent   ii procul clamore pavido suorum audito cum tela equosque       expedissent, integri profligatam pugnam acceperunt   itaque versa extemplo fortuna est,       versus a victis in victores terror  et  primo impetu fusi Galli sunt, et ex agris concurrebant pabulatores, et       undique obvius hostis Gallis erat, ut ne fugam quidem tutam aut facilem       haberent, quia recentibus equis Romani fessos sequebantur   pauci ergo effugerunt; captus est nemo; maior multo pars       per fidem violati colloquii poenas morte luerunt  Romani ardentibus ira animis       postero die omnibus copiis ad hostem perveniunt